คนอีลิทการ์ด ทำงานแค่6ปีจ้างออก1ล้าน
โพสต์ทูเดย์ &#8212; ทีพีซี พิลึกไม่เลิก จ้างคนออกให้ค่าชดเชย ค่าตอบแทนกว่า 1 ล้านบาท
24 ก.ย. 2552

โพสต์ทูเดย์ — ทีพีซี พิลึกไม่เลิก จ้างคนออกให้ค่าชดเชย ค่าตอบแทนกว่า 1 ล้านบาท 
รายงานข่าวจากบริษัท ไทย แลนด์ พริวิเลจ คาร์ด (ทีพีซี) ผู้บริหารโครงการบัตรไทยแลนด์ อีลิท การ์ด แจ้งความคืบหน้าโครงการเกษียณก่อนกำหนด หรือเออร์ลีรีไทร์ นั้นมีความผิดปกติค่อนข้างมาก เนื่องจากได้กำหนดผลตอบแทนให้กับพนักงานที่เข้าร่วมโครงการค่อนข้างสูง และในท้ายสัญญายังระบุว่า ทีพีซีสามารถรับพนักงานที่ถูกเลิกจ้างในครั้งนี้กลับเข้ามาทำงานใหม่อีกครั้ง หากครม. มีมติให้บริษัทดำเนินการต่อ
นายอุดม เมธาธำรงค์ศิริ ที่ปรึกษาผู้ว่าการการท่องเที่ยวแห่งประเทศไทย (ททท.) ระดับ 10 ในฐานะรักษาการผู้จัดการใหญ่ทีพีซี กล่าวว่า ต้องเร่งดำเนินการโครง การดังกล่าวให้เสร็จภายใน 1 เดือน ซึ่งขณะนี้ได้เริ่มทยอยเลิกจ้างให้พนักงานฝ่ายการตลาดออกหลายตำแหน่ง โดยจ่ายค่าชดเชยตามกฎหมายกำหนด โดยคำนวณจากระยะเวลาที่ทำงาน คูณกับค่าจ้างตอบแทนรายเดือนรายสุดท้าย ทำให้การเลิกจ้างพนักงานในรอบนี้ บางรายที่ทำงานตั้งแต่เปิดบริษัทนาน 6 ปี จะได้เงินค่าชดเชยรวมค่าตอบแทนกว่า 1 ล้านบาท ซึ่งมีเพียง 2-3 รายเท่านั้น ในระดับผู้บริหารซึ่งมีค่าตอบแทนที่ค่อนข้างสูง
อย่างไรก็ตาม ยืนยันว่า นายณัฐพล เดชวิทักษ์ รองผู้จัดการใหญ่ สายงานการจำหน่ายและการตลาด ต้องเข้าโครงการดังกล่าว แม้ว่าผลสอบการทำงานในโครงการเจซีเดอโก จะพ้นข้อหาการทุจริต